Biblia Mli Saji Nyɔŋmɔ Kɛ Paradeiso He Shiwoo Eha - Yehowa Odasefoi a-Wɛb Saiti\nPARADEISO ni tamɔ nɔ ni ekolɛ Nyɔŋmɔ kɛtsɔɔ egbalɔ Yesaia lɛ he mfoniri nɛ. Yesaia hi shi yɛ Yona shihilɛ be lɛ sɛɛ ﬁoo.\nParadeiso shishitsɔɔmɔ ji “abɔɔ” loo “trom.” Ani ekaiɔ bo nɔ ko ni wɔtsɔ hiɛ wɔna momo yɛ wolo nɛɛ mli? Etamɔ abɔɔ fɛfɛo ni Yehowa Nyɔŋmɔ fee eha Adam kɛ Hawa lɛ, aloo jeee nakai? Shi ani jeŋ muu lɛ fɛɛ baatsɔ paradeiso wɔsɛɛ ko?\nYehowa kɛɛ egbalɔ Yesaia akɛ eŋma paradeiso hee ni akɛbaaha Nyɔŋmɔ webii lɛ he sane efɔ shi. Ekɛɛ akɛ: ‘Ni klaŋ kɛ too gwantɛŋ aaahi shi yɛ he kome yɛ toiŋjɔlɛ mli. Tsina bii kɛ jata bii baaye nii yɛ he kome, ni gbekɛbii bibii baakpala amɛ. Ni kɛ́ gbekɛ abifao kɛ enine miishwɛ onufu ni ébɔɔ yɔɔ emli bu naa po lɛ, efeŋ lɛ efɔŋ ko.’\nShi mɛi pii baakɛɛ akɛ: ‘Enɛ nyɛŋ aba mli. Naagbai ekã he ehi shikpɔŋ nɛɛ nɔ aahu, ni ebaahi shi daa.’ Shi susumɔ he okwɛ: Mɛɛ shia nɛkɛ Nyɔŋmɔ kɛha Adam kɛ Hawa?\nNyɔŋmɔ kɛ Adam kɛ Hawa wo paradeiso mli. Akɛni amɛbooo Nyɔŋmɔ toi hewɔ ni amɛlaaje nakai shia fɛfɛo lɛ, ni amɛgbɔlɔ ni amɛgboi lɛ. Nyɔŋmɔ ewo shi akɛ ebaaha mɛi ni sumɔɔ lɛ lɛ nibii ni Adam kɛ Hawa laaje lɛ nɔŋŋ pɛpɛɛpɛ.\nNɔ ko nɔ ko yeŋ mɔ awui ni akpataŋ nii ahiɛ hu yɛ paradeiso hee ni baa lɛ mli. Toiŋjɔlɛ ni eye emuu baahi shi. Gbɔmɛi fɛɛ baana gbɔmɔtsoŋ hewalɛ kɛ miishɛɛ. Ebaafee tamɔ bɔ ni Nyɔŋmɔ taoɔ ni efee kɛjɛ shishijee mli lɛ pɛpɛɛpɛ. Shi wɔbaakase bɔ ni Nyɔŋmɔ baafee ni ekɛ enɛ aba lɛ he sane yɛ sɛɛ mli.\nYesaia 11:6-9; Kpojiemɔ 21:3, 4.\nNamɔ ji Yesaia, mɛɛ be ehi shi, ni mɛni Yehowa jie kpo etsɔɔ lɛ?\nMɛni ji wiemɔ “paradeiso” lɛ shishinumɔ, ni mɛni ekaiɔ bo?\nMɛni Yehowa kɛɛ Yesaia aŋma yɛ Paradeiso hee lɛ he?\nMɛni hewɔ Adam kɛ Hawa laaje amɛshia fɛfɛo lɛ?\nMɛɛ shiwoo Yehowa kɛhaa mɛi ni sumɔɔ lɛ lɛ?\nKanemɔ Yesaia 11:6-9.\nTe Nyɔŋmɔ Wiemɔ lɛ tsɔɔ bɔ ni toiŋjɔlɛ ni baahi gbɔmɛi kɛ kooloi ateŋ yɛ jeŋ hee lɛ mli lɛ baatamɔ eha tɛŋŋ? (Lala 148:10, 13; Yes. 65:25; Ezek. 34:25)\nYesaia wiemɔi lɛ miiná emlibaa yɛ mumɔŋ shishinumɔ naa yɛ Yehowa webii ateŋ ŋmɛnɛ yɛ mɛɛ gbɛ nɔ? (Rom. 12:2; Efe. 4:23, 24)\nNamɔ esa ákɛ akɛ tsakemɔi ni adesai feɔ yɛ amɛsubaŋi amli ŋmɛnɛ kɛ agbɛnɛ hu yɛ jeŋ hee lɛ mli lɛ he yijiemɔ lɛ aha? (Yes. 48:17, 18; Gal. 5:22, 23; Fil. 4:7)\nKanemɔ Kpojiemɔ 21:3, 4.\nMɛɛ gbɛ nɔ Ŋmalɛi lɛ haa aleɔ akɛ shihilɛ ni Nyɔŋmɔ diɛŋtsɛ kɛ adesai baahi mli lɛ tsɔɔ akɛ ekɛ amɛ baahi shi yɛ shikpɔŋ nɔ yɛ mfonirifeemɔ shishinumɔ naa, shi etsɔɔɔ akɛ ebaaba ebahi shikpɔŋ nɔ? (3 Mose 26:11, 12; 2 Kron. 6:18; Yes. 66:1; Kpoj. 21:2, 3, 22-24)\nMɛɛ yaafonui kɛ piŋmɔi nɛkɛ abaafo sɛɛ lɛ? (Luka 8:49-52; Rom. 8:21, 22; Kpoj. 21:4)